Grafológusok Etikai Kódexe
A kézírások elemzését az Európai Grafológusok Szakmai és Etikai Kódexét betartva végzem.
Európai Grafológusok Szakmai Etikai Kódexe
1. Ezen Európai Grafológiai Szakmai Etikai Kódex feladata mindazon grafológusok jogainak és kötelességeinek megállapítása, akik szakmájukat egy egységes szakmai etika alapján kívánják művelni.
2. A grafológia, mint humán tudomány a maga megfigyelési és értelmezési technikája révén lehetővé teszi a személyiség tudományos feltárását a kézírás vizsgálata alapján.
3. A grafológus kizárólag eredeti, kézzel írott dokumentum alapján elemzi a személyiséget. Ezt az elemző szintetizáló munkát üzleti (szakmai) vagy magánjellegű megbízás alapján végzi.
4. A grafológus kötelessége szakmai kompetenciájának fenntartása, illetve továbbfejlesztése.
5. A grafológus kizárólag szakmai, azaz grafológiai módszereket alkalmaz, illetve ismereteinek és tapasztalatainak határán belül dolgozik.
6. Grafológus nem adhat diagnózist orvosi szakterületet érintő kérdésekben.
7. Az a grafológus, aki jelen kódexet aláírta, nem állíthat ki a grafológiai diplomái vagy bizonyítványai alapján olyan szakmai dokumentumokat, amelyek az okkultizmus vagy a jóslás területén kifejtett tevékenységgel kapcsolatosak. Ezért lehetőleg tartózkodjon az ilyen jellegű lapokban történő publikálástól vagy hirdetéstől.
8. A grafológus munkája megköveteli az erkölcsi és szakmai érétkek tiszteletben tartását. A grafológusnak minden körülmények között meg kell őriznie függetlenségét, szakmai becsületét (hitelét) és az emberiesség iránti érzékét. Semmiféle nemi, faji, vallási, származási vagy politikai hovatartozást érintő előítélet nem befolyásolhatja.
9. A grafológus minden vizsgálatnál őrizze meg tapintatát és titoktartását. Szakmai pályázati kiválasztás esetén elemzései semmiféle, az írások tulajdonosának személyiségére vonatkozó olyan megállapítást nem tartalmazhatnak, amelyek a megpályázandó állás szempontjából közvetlenül nem fontosak. Nyelvezete legyen világos, meggondolt és kétértelműségtől mentes. Munkáiban maradjon teljes mértékben pártatlan.
10. A grafológus vállalja, hogy a birtokában lévő dokumentumokat, információkat nem használja fel az érintettek vagy mások kárára. Mivel egyedül ő ítélheti meg a benyújtott dokumentumok értékét, jogában áll elutasítani vizsgálatot anélkül, hogy indokolnia kellene. Amennyiben tudomása van arról, hogy a dokumentum megszerzése jogszerűtlen volt, úgy ennek véleményezését el kell utasítania. Faxos vagy fénymásolt dokumentumok elemzését szintén vissza kell utasítani, mivel azokban a vonal minősége torzul.
11. A grafológus köteles saját országának személyiségi jogokra és szakmai titoktartásra vonatkozó törvényeit tiszteletben tartani úgy szóban, mint írásban.
12. Egyedül az írásminta jogszerű tulajdonosa felelős az írásminta elemzéséből származó következményekért. A grafológus az elemzés eredményét kizárólag a megbízónak adhatja át.
13. A grafológus csak ügyfelei hozzájárulásával használhatja fel azok írásait. A dokumentumokat vagy azok elemzését kizárólag az érintett személy, vagy az írás tulajdonosának beleegyezésével adhatja át, vagy hozhatja nyilvánosságra. A grafológiát oktatók kötelesek az oktatásban a felhasznált dokumentumok szerzőinek névtelenségét biztosítani.
14. Jelen szakmai etikai kódexet aláíró valamennyi grafológiai szövetség vagy egyesület kötelezi magát arra, hogy azt minden diplomás tagjával betartatja. A kódex megsértése minden országban az aláíró szövetség vagy egyesület fegyelmi tanácsának hatáskörébe tartozik.
*Jelen kódex 14 cikkelyt tartalmaz, és 1992 január 1-én lép életbe.
Továbbá kötelezettséget vállalok:
· az információk teljes titoktartására/ Ptk 76§/,
· adatvédelemre és adtbiztonságra, személyiségi jogok védelmére, a jó hírnévhez való jog /Ptk 78§/ és
· a levéltitok, magántitokhoz /Ptk 81§/ való jogok betartására.
Mindezek alól csak az ügyfél által írásban adott felmentés mentesíthet.
